Mausoleul Cantacuzino din Cimitirul Bellu poate fi vizitat gratuit în perioada 25-26 mai, în intervalul orar 10:00 – 18:00.
Astfel, cei interesați vor avea posibilitatea de a admira interiorul edificiului, care prezintă lucrări artistice inedite în mozaic, și de a înțelege mai multe despre istoria familiilor nobile din istoria României.
Inițiativa de a deschide porțile Mausoleului Cantacuzino aparține lui Max Caradja Johnson, prințul moștenitor al familiilor Cantacuzino şi Caradja.
„Nu există taxă de vizitare, ci doar voie bună și dorința de a învăța lucruri noi”, au transmis organizatorii.
Din punct de vedere artistic, reprezentările din interiorul mausoleului respectă canoanele ermeniei ortodoxe.
Mausoleul Cantacuzino este cea mai mare construcţie de la Bellu, întins pe o suprafață de 120 metri pătrați.
Foto credit: Cimitirul Bellu – Muzeu în aer liber / Facebook